આપણી સુખની પરિભાષા જંગલોએ આપી છે. સ-ફળ થવું એટલે કે ઉછેરના પરિણામરૃપ ફળફળાદીથી વૃક્ષવેલનું લચી પડવું. કેમ સૂકાયેલા લાગો છો? ના રે ના, અમે તો લીલ્લાછમ્મ્ છીએ. તેમણે તો વડલા જેવી વય ભોગવી ને એયને પાછળ લીલી વાડી મૂકીને ગયા! વિશ્વની દરેક ભાષામાં જંગલનો પડછાયો છે. બહુ મોટો ઘેરાવો છે, હોય જ ને, જંગલ કોને કહે! તું ભીમકસુતા દમયંતીની કે સિંહની કટિ-કમર જેવી પાતળી ‘ને ઊંચી લીમડી જેવી બહુ સ્થૂળ નહીં તેવી લીલ્લીછમ્મ્ થા અને હું તને વીંટળાઈ વળતો નમણો નાગરવેલનો છોડ થાઉં! લીલી લીમડી રે… લીલો નાગરવેલનો છોડ…!